**Revolte în do major de verde**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*algebră planetară\*

nu-i nevoie ca pe-o gâză paranoică să mă privești concentrat

din lentilă de arhivar

pentru că algebra mea astrală nu aliniază aceleași sunete comune

în claviatura unui timp împărțit egal aceleiași eternități

fără discriminări de emisie

când te invoc smerit nu mi te-arăta doar ca un demiurg de duminică

nu doar odihna și-a pus pecetea pe epiderma stelară din care

expir strălucirile

poate culoarea ochilor mei nu știe încă să alchimizeze

întunericul fără să-l întoarcă

oglinzilor

injectezi în venele lumii îndoiala cine sunt arde sulfuric în bucatele zilei

sub crusta glazurată otrava care veșnicește lumina

tatuează vibrația în algoritmi unici

înțelesul coacerii verbul a fi nu trebuie să cadă

de pe ram ca un fruct putrezit în verde

nu vărsa frigul galactic în inimă înainte de-a seta programul pulsației

și ne iartă nouă păcatul dividerii

ruga înverzește pustiuri spun străbunii nu mă lăsa pieirii tată între tâmplele tale

adăpostește-mi genunchii păsări măiastre își fac în vertebre cuiburi

ai încredere mai am de colorat câteva stele

și nu cred că morga didactică ți s-a lipit de creier într-atât

încât să uiți

viața nu se respiră în piele de reptilă groasă și solzoasă

precum o moarte embrionară

nu vreau ca arătătorul efemerului să acuze mai departe de cerul vândut

pe bucată în arterele mele sângele fierbe

universul ce rămâne staționar din cauza închistării

și-și ronțăie propriul cordon ombilical

nu-mi poate contabiliza nici aripile frânte nici văzduhurile doar morții

arată fără greș calea regală

deschide-ți pleoapele să-mi pot impregna pupila de taine

față în față cu tine părinte împart increatul la doi înainte de-a apăsa

butonul big bang-ului